|  |
| --- |
| KunnskapsdepartementetPostboks 8119 Dep0032 OSLO |
| Dato: | 29.12.2022 |  |
| Deres ref.: | 22/4861- |
| Vår ref.: | 2022/43622 KIRSTIMO |

Høringssvar fra Universitetet i Oslo vedrørende Forskrift om endring i forskrift om utdanningsstøtte

Vi viser til høringsbrev av 24. oktober 2022 vedrørende forslag til endringer i Forskrift om utdanningsstøtte. Høringen har vært forelagt underliggende enheter ved Universitetet i Oslo (UiO).

UiO har merknader knyttet til forslaget om å redusere stipendandelen ved dekning av skolepenger til utdanning utenfor Norden. Vårt hovedfokus er hvilke konsekvenser det vil få for våre studenters reelle muligheter til utveksling, Vi er selvsagt innforstått med at forslaget vil ramme utreisende studenter på hele grader sterkest, spesielt de som allerede er i gang med sine helgradsstudier i utlandet og som nå brått risikerer å få store endringer i sine økonomiske rammebetingelser og en kraftig økning i gjeldsbyrden ved fullført utdanning.

Universitetet i Oslo er innforstått med at dagens store økonomiske bilde krever strammere budsjetter og vi er dessverre smertelig klar over at våre studenter er blant de gruppene i samfunnet som er hardest rammet av den dyrtiden vi lever i. Pandemien og de store utfordringene knyttet til det grønne skiftet har imidlertid vist oss viktigheten av tilgang på gode forskermiljøer og et endringsdyktig arbeidsmarked. I det bildet er høyere utdanning etter vårt syn en av de viktigste byggesteinene. Dersom den foreslåtte endringen vedtas frykter vi at mange av våre studenter vil vegre seg for å ta et utvekslingsopphold i land utenfor Norden som del av sin universitetsgrad, og at de uteksamineres uten den merverdien et utvekslingsopphold gir både for personlig vekst, faglig innhold og med henblikk på konkurranse på arbeidsmarkedet ved fullført grad.

Lånekassa er et viktig utjevnende tiltak som har til formål å gjøre det mulig å studere for alle uavhengig av den enkelte students økonomiske situasjon. Studentenes økonomiske rammebetingelser er viktige for rekruttering til våre studier, for våre studenter og for deres muligheter til å gjennomføre studiene, herunder også et eller flere utvekslingsopphold i utlandet, jf Stortingsmeldingen om internasjonal studentmobilitet i høyere utdanning (Stortingsmelding nr. 7 2020-2021) og endringen i forskrift om utdanningsstøtte i 2021 som sikret rett til utvidet lån og stipend for utenlandsstudenter som var forsinket i lange studieløp. På det individuelle plan er studentøkonomien for mange allerede hardt presset og bekymringer rundt økonomiske forhold kan påvirke både faglig prestasjon og progresjon. Det ser vi blant annet av resultatene fra Studentenes helse- og trivselsundersøkelse (SHoT) 2022 hvor kun 55 % av respondentene oppgir at de aldri har hatt problemer med å betale løpende utgifter. Andelen studenter som har betalt arbeid ved siden av studiene er i følge SHoT 2022 84 %. Våre studenter på utveksling har normalt ikke mulighet til å arbeide ved siden av studiene og de økonomiske rammebetingelsene som gis fra Lånekassa er for dem ekstra viktige.

I høringsutkastet vises det til at mange institusjoner utenfor Norden ikke krever skolepenger, og at Erasmus+ og institusjonenes egne samarbeidsavtaler gir studentene mange muligheter til å reise på utveksling til institusjoner som ikke krever skolepenger. Dette tar imidlertid ikke høyde for at det kan være gode faglige grunner eller andre årsaker som gjør at studenter ønsker flere valgmuligheter, ei heller ikke at de tidligere nevnte avtalefestede plassene har en begrensning knyttet til antall og rangering. KAN GURIS GJENG SI NOE OM TALL HER?

UiO savner en konsekvensutredning av hvordan endringen kan påvirke dimensjoneringen av norsk høyere utdanning på gradsnivå. Dersom mange unge mennesker med denne endringen vil vegre seg for å reise ut på helgradstudier vil presset på norske utdanningsinstitusjoner kunne øke, karaktergrensene presses og uten en tilpasning av opptaksrammene vil det bety at flere vil stå uten studieplass. Dette vil kunne få store konsekvenser for den enkelte, deres familier, norske utdanningsinstitusjoner og for samfunnet som sådan – både på kort og på lang sikt. Vi ber derfor departementet utrede disse konsekvensene før en eventuell endring trer i kraft. s

* Økt gjeldsbyrde ved utveksling for de som ikke kan eller vil være en del av institusjonenes egene samarbeidsavtaler eller Erasmus+.
* Gis tilbakevirkende kraft – i strid med Grunnloven? JF?

UiO har ambisiøse planer for vårt internasjonale samarbeid både på utdannings- og forskningssiden. Vår tids utfordringer krever globale løsninger – ikke minst gjennom at studentene får anledning til å ta deler av sin utdanning i utlandet. UiO har i vår Utvikingsavtale med Kunnskapsdepartementet forpliktet oss til å *fornye arbeidet med internasjonalt utdanningssamarbeid og studentmobilitet.* Sammen med andre forskningsintensive universiteter i den europeiske universitetsalliansen Circle U. vi utforsker vi måter å fornye internasjonaliseringsarbeidet gjennom felles utdanningstilbud og integrerte studieløp på tvers av språk, landegrenser og fag. Vi håper og ønsker at Lånekassa for framtida for våre utreisende studenter i framtida fortsatt skal ha som formål og gjøre det mulig å gjennomføre utvekslingsstudier for alle uavhengig av den enkelte students økonomiske situasjon

Vedlagt følger Studentparlamentets i Oslos høringsinnspill som Universitetet i Oslo stiller seg bak.

Med hilsen

Arne Benjaminsen

universitetsdirektør

Hanne Ekeli

studiedirektør

Dette dokumentet er godkjent elektronisk ved UiO og er derfor ikke signert.

Saksbehandler: Kirsti Margrethe Mortensen, k.m.mortensen@admin.uio.no